《和闾丘莘叟中秋玩月》
宋代·吴芾

平生爱明月，夜坐长忘眠。
每见冰轮上，两足先跰跹。
清赏意未足，常恐云油然。
老来有余兴，犹不减少年。
今岁值秋半，一醉拟流连。
无何山雨来，不见觚棱圆。
尚意闰余夕，百分棹觥船。
居然遂此愿，使我喜欲颠。
引满对清影，席地仍幕天。
岂知贤伯仲，亦爱此婵娟。
与我嗜好同，清夜耸诗肩。
此景已买断，初不用一钱。
况复有佳句，还与月争妍。
愧我无好语，滥继联珠篇。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。